-----------------------------------------------------------------------
  เอกสารแนบ 4 : รายงานคณะกรรมการตรวจสอบ

  -----------------------------------------------------------------------

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการบริษัท โมโน เทคโนโลยี จำกัด (มหาชน) ได้แต่งตั้งคณะกรรมการตรวจสอบ จำนวน
3 ท่าน ซึ่งเป็นกรรมการอิสระ ประกอบด้วยผู้ทรงคุณวุฒิด้านการบัญชี
ด้านการเงินและการบริหารองค์กร โดย นางพรรณี วรวุฒิจงสถิต
เป็นประธานคณะกรรมการตรวจสอบ นายปรีชา ลีละศิธร และ นายเกรียงศักดิ์ เธียรนุกุล
เป็นกรรมการตรวจสอบ และนางสาวสวนศรี สวนกูล หัวหน้างานตรวจสอบภายใน
ทำหน้าที่เป็นเลขานุการคณะกรรมการตรวจสอบ

คณะกรรมการตรวจสอบ ได้ปฏิบัติหน้าที่ตามกฎบัตรที่ระบุขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัทและตามระเบียบบริษัท โมโน
เทคโนโลยี จำกัด (มหาชน)
ซึ่งสอดคล้องกับข้อกำหนดของตลาดหลักทรัพย์แห่งประเทศไทยและได้มีการประเมินตนเองกับการปฎิบัติหน้าที่ดังกล่าวเป็นประจำทุกปี
ในปี 2556 คณะกรรมการตรวจสอบได้มีการประชุม จำนวน 4 ครั้ง
ซึ่งเป็นการประชุมร่วมกับผู้บริหาร ผู้สอบบัญชี และผู้ตรวจสอบภายใน
รวมถึงมีวาระการประชุมเฉพาะผู้สอบบัญชี โดยไม่มีผู้บริหารด้วย
นอกจากนี้ยังได้มีการพูดคุยกับคณะกรรมการชุดย่อยอื่นๆ อาทิ คณะกรรมการบริหารความเสี่ยง
คณะกรรมการสรรหาและพิจารณาค่าตอบแทน เป็นต้น

ในปี 2556 กรรมการตรวจสอบแต่ละท่านได้เข้าร่วมประชุมดังนี้

+-----------------------------------+----------------------------------+
|   รายชื่อคณะกรรมการตรวจสอบ          |   การเข้าร่วมประชุม / การประชุมทั้งหมด |
|                                   |   (ครั้ง)                          |
+-----------------------------------+----------------------------------+
|   1. นางพรรณี วรวุฒิจงสถิต            |   4/4                            |
+-----------------------------------+----------------------------------+
|   2. นายปรีชา ลีละศิธร               |   3/4                            |
+-----------------------------------+----------------------------------+
|   3. นายเกรียงศักดิ์ เธียรนุกุล          |   4/4                            |
+-----------------------------------+----------------------------------+

สรุปสาระสำคัญในการปฏิบัติหน้าที่ได้ดังนี้

1.  สอบทานงบการเงินรายไตรมาสและงบการเงินประจำปี 2556 ของบริษัท
    และงบการเงินรวมก่อนนำเสนอคณะกรรมการบริษัทเพื่ออนุมัติ
    โดยได้สอบถามและรับฟังความคิดเห็นจากผู้บริหารและผู้สอบบัญชี ในเรื่องความถูกต้อง
    ครบถ้วน เชื่อถือได้ของงบการเงิน
    รวมทั้งให้มีการเปิดเผยข้อมูลในงบการเงินอย่างเพียงพอและทันเวลา
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการรายงานทางการเงิน
    นอกจากนี้มีการประชุมพิจารณาผลการตรวจสอบกับผู้สอบบัญชีและผู้ตรวจสอบภายในอย่างเป็นอิสระ
    รับฟังคำชี้แจง ข้อตรวจพบ ข้อเสนอแนะ และคำชี้แจงของผู้ที่รับผิดชอบ

2.  พิจารณารายการที่เกี่ยวโยงกัน หรือรายการที่อาจมีความขัดแย้งทางผลประโยชน์
    รวมถึงการเปิดเผยข้อมูลรายการดังกล่าว ให้เป็นไปตามกฎหมาย
    และข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
    ซึ่งผู้สอบบัญชีมีความเห็นว่ารายการค้าและรายการระหว่างกันกับบริษัทที่เกี่ยวข้องนั้นได้เปิดเผยไว้ในหมายเหตุประกอบงบการเงินครบถ้วนแล้ว
    และคณะกรรมการตรวจสอบมีความเห็นสอดคล้องกับผู้สอบบัญชี
    รวมทั้งมีความเห็นว่ารายการดังกล่าวได้มีการปฏิบัติตามข้อกำหนดที่เกี่ยวข้องและเป็นไปเพื่อประโยชน์สูงสุดต่อการดำเนินธุรกิจของบริษัทและบริษัทย่อย

3.  สอบทานให้มีระบบการควบคุมภายในและระบบการตรวจสอบภายใน
    รวมถึงการบริหารความเสี่ยง

  คณะกรรมการตรวจสอบได้สอบทานและทบทวนให้มีระบบการควบคุมภายในและระบบการตรวจสอบภายใน
  ร่วมกับผู้สอบบัญชีและหัวหน้างานตรวจสอบภายในทุกไตรมาส
  เพื่อให้บริษัทมีระบบการควบคุมภายในที่เพียงพอ
  มีประสิทธิภาพและประสิทธิผลตามวัตถุประสงค์ของการดำเนินงาน
  โดยให้คำนึงถึงการบริหารความเสี่ยงทั่วทั้งองค์กร ให้มีการใช้ทรัพยากรที่คุ้มค่าและประหยัด
  ให้มีการดูแลรักษาทรัพย์สินที่เหมาะสม ให้มีการจัดทำรายงานทางการเงินที่เชื่อถือได้
  และให้มีการปฏิบัติตามกฎหมาย ระเบียบ ข้อบังคับที่เกี่ยวข้อง
  โดยให้มีการประเมินระบบการควบคุมภายใน
  ตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
  ซึ่งคณะกรรมการตรวจสอบมีความเห็นสอดคล้องกับผู้สอบบัญชีและผู้ตรวจสอบภายในว่า
  ระบบการควบคุมภายในและการบริหารความเสี่ยงมีความเพียงพอและเหมาะสม
  ไม่พบประเด็นปัญหาหรือข้อบกพร่องที่เป็นสาระสำคัญ

4.  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    กฎหมายที่เกี่ยวข้องกับธุรกิจของบริษัทและบริษัทย่อย รวมทั้งระเบียบข้อกำหนดของบริษัท
    ทั้งนี้จากการรายงานของผู้ตรวจสอบภายใน ผู้บริหารและผู้สอบบัญชี
    คณะกรรมการตรวจสอบมีความเห็นว่า ไม่พบประเด็นที่เป็นสาระสำคัญใน
    เรื่องการไม่ปฎิบัติตามกฎหมายและข้อกำหนดที่เกี่ยวข้อง

5.  สอบทานให้มีการกำกับดูแลกิจการที่ดี
    คณะกรรมการตรวจสอบได้สอบทานนโยบายการกำกับดูแลกิจการที่ดี
    ที่บริษัทได้จัดทำขึ้นตามแนวทางการกำกับดูแลกิจการที่ดีของตลาดหลักทรัพย์แห่งประเทศไทย
    มีการจัดทำจรรยาบรรณทางธุรกิจ จริยธรรมของกรรมการและพนักงาน
    รวมถึงการปฏิบัติที่ดีต่อลูกค้า คู่ค้าและผู้มีส่วนได้เสียอย่างเป็นธรรม
    นอกจากนี้ยังได้มีการประเมินการปฎิบัติตามนโยบายการกำกับดูแลกิจการที่ดี
    ตามแนวทางการประเมินของตลาดหลักทรัพย์แห่งประเทศไทยด้วย

6.  การกำกับดูแลงานตรวจสอบภายใน เกี่ยวกับการปฏิบัติงานตรวจสอบภายใน
    คณะกรรมการตรวจสอบได้สอบทานผลการตรวจสอบภายในรายไตรมาส
    และได้มีการให้ข้อแนะนำและติดตามการดำเนินการ
    แก้ไขตามรายงานผลการตรวจสอบในประเด็นที่มีนัยสาคัญ
    เพื่อก่อให้เกิดการกำกับดูแลกิจการที่ดี มีการป้องกันทุจริต ไม่สนับสนุนการคอร์รัปชั่น
    มีการควบคุมภายในที่เพียงพอและเหมาะสม
    สอบทานและพิจารณาอนุมัติให้ปรับปรุงกฎบัตรการตรวจสอบภายใน
    ให้เป็นไปตามมาตรฐานสากล และเหมาะสมกับองค์กร
    นอกจากนี้คณะกรรมการตรวจสอบได้พิจารณางบประมาณประจำปีในการจ้างหน่วยงานตรวจสอบภายใน
    มีการประเมินความเป็นอิสระในการปฏิบัติงาน
    ความเพียงพอเหมาะสมของบุคลากรหน่วยงานตรวจสอบภายในซึ่งคณะกรรมการตรวจสอบเห็นว่ามีความเหมาะสมและไม่พบข้อบกพร่องที่เป็นสาระสาคัญ

7.  พิจารณาคัดเลือก เสนอแต่งตั้งผู้สอบบัญชีซึ่งมีความเป็นอิสระ
    และเสนอค่าตอบแทนของผู้สอบบัญชี
    เพื่อเสนอต่อที่ประชุมคณะกรรมการบริษัทและที่ประชุมผู้ถือหุ้นสามัญประจำปี 2557
    เพื่อพิจารณาอนุมัติ คณะกรรมการตรวจสอบได้พิจารณาถึงผลการปฏิบัติงาน ความเป็นอิสระ
    และระดับค่าตอบแทนของผู้สอบบัญชี โดยให้ความเห็นชอบในการแต่งตั้งนายศุภชัย ปัญญาวัฒโน
    ผู้สอบบัญชีรับอนุญาตเลขที่ 3930 หรือนางสาวศิราภรณ์ เอื้ออนันต์กุล ผู้สอบบัญชีรับอนุญาตเลขที่
    3844 หรือนางสาววราพร ประภาศิริกุล ผู้สอบบัญชีรับอนุญาตเลขที่ 4579 แห่ง บริษัท
    สำนักงาน เอินส์ท แอนด์ ยัง จำกัดเป็นผู้สอบบัญชีของบริษัท และบริษัทย่อยประจำปี 2557
    โดยมีค่าตอบแทนในการสอบบัญชีของบริษัท จำนวนเงินไม่เกิน 1,060,000 บาท
    (หนึ่งล้านหกหมื่นบาทถ้วน)
    และรับทราบค่าสอบบัญชีงบการเงินรวมของบริษัทและบริษัทย่อยประจำปี 2557
    ทั้งสิ้นเป็นจำนวนเงินไม่เกิน 5,350,000บาท (ห้าล้านสามแสนห้าหมื่นบาทถ้วน)

คณะกรรมการตรวจสอบภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
ได้ให้ความสำคัญกับการกำกับดูแลกิจการที่ดี
ให้มีการควบคุมภายในที่เพียงพอเหมาะสมกับการดำเนินธุรกิจ
ให้มีการคำนึงถึงความเสี่ยงในการปฏิบัติงานให้อยู่ในระดับที่ยอมรับได้
ระบบบัญชีและรายงานทางการเงินมีความถูกต้อง เชื่อถือได้ รวมทั้งให้มีการปฏิบัติตามกฎหมาย
ระเบียบ ข้อบังคับที่เกี่ยวข้องกับการดำเนินธุรกิจของบริษัทอย่างสม่ำเสมอ

ในนามคณะกรรมการตรวจสอบ

[]

นางพรรณี วรวุฒิจงสถิต

ประธานคณะกรรมการตรวจสอบ